Diari Oficial de la Generalitat Valenciana


Sumari del DOGV 5971, del 10-03-2009 (2009/2770)

DECRET 39/2009, de 6 de març, del Consell, pel qual es regula el Registre d'Agents de la Cooperació Internacional al Desenrotllament de la Comunitat Valenciana.
----------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2009/03/06/39/dof/vci/html**

### Dades del document

Número de DOGV
:   5971

Data del DOGV
:   10-03-2009

Secció del DOGV
:   I. DISPOSICIONS GENERALS

Número del document
:   2009/2770


Data del document
:   06-03-2009

Organisme emissor
:   Conselleria d'Immigració i Ciutadania

Tipus de document
:   Decret

Anàlisi jurídica

 Descriptors 

:   * Registre d'Agents de la Cooperació Internacional Al Desenvolupament de la Comunitat Valenciana
    * ajuda al desenvolupament
    * ajuda humanitària
    * programa d'actuació
    * organització no governamental
    * legislació
    * cooperació internacional

DECRET 39/2009, de 6 de març, del Consell, pel qual es regula el Registre d'Agents de la Cooperació Internacional al Desenrotllament de la Comunitat Valenciana. [2009/2770]  
La Llei 6/2007, de 9 de febrer, de la Generalitat, de Cooperació al Desenrotllament de la Comunitat Valenciana, va crear el Registre d'Agents de la Cooperació Internacional al Desenrotllament de la Comunitat Valenciana, a fi de facilitar i regularitzar la relació amb els agents de la cooperació internacional al desenrotllament, expressió col·lectiva de la solidaritat de la societat valenciana amb els pobles empobrits i interlocutors fonamentals de les administracions públiques en esta matèria, així com l'accés d'estos als programes i subvencions de la Generalitat.  
En la seua aplicació, este decret té com a objecte regular el Registre d'Agents de la Cooperació Internacional al Desenrotllament de la Comunitat Valenciana, de caràcter públic, i, especialment, el seu funcionament i forma d'accés a este.  
Per tot el que antecedix, a proposta del conseller d'Immigració i Ciutadania, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 6 de març de 2009,  
DECRETE  
Article 1. Objecte i naturalesa  
1. Este decret regula el Registre d'Agents de la Cooperació Internacional al Desenrotllament de la Comunitat Valenciana, creat en l'article 26 de la Llei 6/2007, de 9 de febrer, de la Generalitat, de Cooperació al Desenrotllament de la Comunitat Valenciana.  
2. El Registre d'Agents de la Cooperació Internacional al Desenrotllament de la Comunitat Valenciana, de caràcter públic, té com a objecte disposar de la informació permanent i actualitzada sobre els agents socials valencians de la cooperació al desenrotllament, garantint la simplificació i eficàcia en el seu accés, com a tals, a les subvencions públiques de la Generalitat, d'acord amb el que establix la normativa vigent.  
Article 2. Àmbit subjectiu  
1. Podran sol·licitar la inscripció en el registre totes les organitzacions no governamentals de desenrotllament i la resta d'agents de la cooperació internacional al desenrotllament de la Comunitat Valenciana definides en l'article 24.2 de la Llei 6/2007, de 9 de febrer, de la Generalitat, que complisquen els requisits establits en els articles 24 i 25 de la dita llei.  
2. Igualment podran inscriure's en este registre les entitats que complisquen els requisits de l'article 24.3 de la Llei 6/2007, de 9 de febrer, de la Generalitat, i que tinguen seu social o delegació a la Comunitat Valenciana.  
3. La inscripció en este registre és sense perjudici de la inscripció en el Registre d'Organitzacions No Governamentals de Desenrotllament adscrit a l'Agència Espanyola de Cooperació Internacional pel Desenrotllament i regulat pel Reial Decret 993/1999, d'11 de juny.  
Article 3. Adscripció  
El Registre d'Agents de la Cooperació Internacional al Desenrotllament de la Comunitat Valenciana està adscrit a la conselleria competent en matèria de cooperació al desenrotllament.  
Article 4. Funcions del registre  
El Registre d'Agents de la Cooperació Internacional al Desenrotllament de la Comunitat Valenciana té les funcions següents:  
1. Practicar la inscripció dels agents de la cooperació internacional al desenrotllament de la Comunitat Valenciana.  
2. L'actualització de les dades registrals, i si és el cas, la cancel·lació.  
3. Expedir certificats, notes informatives o còpia dels assentaments que consten en el registre.  
4. Constituir un arxiu de la documentació sobre les entitats que, en virtut del que preveu l'article 24.4 de la Llei 6/2007, de 9 de febrer, de la Generalitat, sol·liciten la concessió de subvencions.  
5. Custodiar i conservar la documentació aportada pels agents.  
6. Constituir una base de dades generals per a fer estudis i estadístiques sobre la realitat de la cooperació al desenrotllament en la Comunitat Valenciana.  
7. Facilitar la consulta dels documents i dades que es troben en poder del registre, en les condicions previstes en l'article 37 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en la Llei Orgànica 15/1999, de 13 de desembre, de Protecció de Dades de Caràcter Personal.  
8. Facilitar la informació que li siga sol·licitada sobre els requisits per a la inscripció i qualsevol qüestió sobre el funcionament del registre.  
Article 5. Accés al registre  
1. Les dades contingudes en els assentaments registrals a què fa referència l'article 6 d'este decret tenen caràcter públic, en els termes que establix la Llei Orgànica 15/1999, de 13 de desembre, de Protecció de Dades de Caràcter Personal.  
2. La publicitat es farà efectiva per mitjà de certificació del contingut dels assentaments expedida per l'encarregat del registre, simple nota informativa o còpia dels assentaments. Només les certificacions es consideraran document públic.  
3. Les dades obtingudes en el registre podran ser utilitzades per la Generalitat amb fins estadístics, i podran ser publicades com a resultat del mencionat ús, de conformitat amb el que disposa la Llei Orgànica 15/1999, de 13 de desembre, de Protecció de Dades de Caràcter Personal, i en la Llei 5/1990, de 7 de juny, de la Generalitat, d'Estadística de la Comunitat Valenciana.  
4. Les inscripcions que es realitzen en el registre seran gratuïtes. No obstant això, els certificats i còpies que s'expedisquen s'ajustaran al que ha preceptuat la legislació vigent de la Generalitat sobre taxes i preus públics.  
Article 6. Contingut de les inscripcions  
1. El Registre d'Agents de la Cooperació Internacional al Desenrotllament de la Co-munitat Valenciana s'instal·larà en suport informàtic, en el qual hauran d'anotar-se, per a cada un dels agents, les dades següents:  
a) Els relatius a la constitució d'agent social.  
b) Tipus d'agent social: organització no governamental per al desenrotllament, o altres agents socials o entitats que tinguen entre els seus fins la realització d'activitats de cooperació al desenrotllament.  
c) L'objecte i finalitats de l'agent social.  
d) Òrgans de govern i representació de l'entitat, i identitat de les persones que formen part dels dits òrgans.  
e) Domicili social i diferents seus o delegacions de què dispose.  
f) Dades d'inscripció en el Registre d'Organitzacions No Governamentals de Desenrotllament, de l'Agència Espanyola de Cooperació Internacional per al Desenrotllament, en el cas que es tracte d'una organització no governamental de desenrotllament (ONGD).  
g) Data d'extinció o dissolució de l'agent, si és el cas.  
h) Modificacions de qualsevol de les dades que consten prèviament inscrites.  
i) Qualsevol altra dada que determine la normativa en vigor.  
2. En la primera inscripció han de constar, si és el cas, les dades següents:  
a) Número d'inscripció assignat en el registre.  
b) Data d'inscripció.  
c) Denominació.  
d) NIF.  
e) Tipus d'agent social.  
f) Domicili social, seu central i delegació o delegacions en la Comunitat Valenciana i, si és el cas, en la resta d'Espanya.  
g) Telèfon, fax, correu electrònic i pàgina web.  
h) Objecte i fins.  
i) Data d'inscripció en el Registre d'Organitzacions no Governamentals de Desenrotllament, de l'Agència Espanyola de Cooperació Internacional per al Desenrotllament, en el cas de les ONGD.  
j) Àmbit geogràfic i sectorial d'actuació.  
k) Identificació de les persones promotores o fundadores, si són persones físiques, i la raó social si són persones jurídiques i, en ambdós casos, la nacionalitat i el domicili.  
l) Data d'aprovació dels estatuts i de l'inscripció en el registre públic corresponent.  
m) Identificació de les persones que integren l'òrgan de govern.  
n) Nombre i llista del personal remunerat i nombre de personal voluntari que col·labora regularment amb l'agent per a la realització d'activitats de cooperació al desenrotllament en la Comunitat Valenciana.  
o) Qualsevol altra dada, quan així ho determine la normativa en vigor.  
Article 7. Sol·licitud d'inscripció  
1. La inscripció en el registre es produirà a instàncies de part interessada, per mitjà de sol·licitud, conforme al model normalitzat disponible en la pàgina web del centre directiu competent en matèria de cooperació al desenrotllament, acompanyada de la documentació corresponent a les dades objecte d'inscripció.  
2. Les sol·licituds han de dirigir-se al centre directiu amb competències en cooperació al desenrotllament de la Generalitat, i es presentaran d'acord amb el que disposa l'article 38.4 de la Llei Règim Jurídic de les Administracions Públiques i del Procediment Administratiu Comú.  
Article 8. Tramitació  
La sol·licitud d'inscripció es tramitarà d'acord amb el que establix la citada Llei 30/1992, de 26 de novembre.  
Article 9. Modificació o actualització de les dades inscrites  
Els agents de la cooperació internacional al desenrotllament han de comunicar qualsevol modificació o actualització de les dades inscrites, en el termini d'un mes, a excepció de les ressenyades en l'apartat n) de l'article 6.2 d'este decret, que han de realitzar-se en el termini de sis mesos, amb este fi han de presentar els documents que ho acrediten.  
Article 10. Cancel·lació de la inscripció  
La inscripció d'un agent de la cooperació internacional al desenrotllament de la Comunitat Valenciana podrà ser cancel·lada, a instàncies de la part interessada o d'ofici, en els casos següents:  
1. Per extinció o dissolució de l'entitat.  
2. Per incompliment dels requisits exigits en l'article 24 de la Llei 6/2007, de 9 de febrer, de la Generalitat, per a ser considerats agents de la cooperació internacional al desenrotllament de la Comunitat Valenciana.  
3. Per incompliment de l'obligació de comunicar i acreditar alguna modificació o actualització substancial de la documentació aportada per a la inscripció registral, de conformitat amb el que preveu l'article 9 del present decret.  
4. Per voluntat pròpia.  
Article 11. Resolució dels procediments d'inscripció, modificació i cancel·lació  
1. La persona titular del centre directiu de la Generalitat en matèria de cooperació al desenrotllament ostenta la competència per a dictar les resolucions d'inscripció, modificació o cancel·lació del Registre d'Agents de la Cooperació Internacional al Desenrotllament de la Comunitat Valenciana.  
2. El termini màxim per a resoldre i notificar la resolució d'inscripció i de modificació de la inscripció serà de tres mesos, comptadors des de la data en què la sol·licitud haja tingut entrada en el registre de l'òrgan competent per a resoldre. Transcorregut el termini màxim sense haver-se notificat la resolució expressa, l'interessat podrà entendre estimada la seua sol·licitud. El termini màxim per a resoldre i notificar la resolució se suspendrà d'acord amb el que preveu l'article 42.5 de la Llei de Règim Jurídic de les Administracions Públiques i del Procediment Administratiu Comú.  
3. El termini per a resoldre i notificar la cancel·lació de la inscripció serà de tres mesos. Transcorregut el termini màxim sense haver-se notificat la resolució expressa, la persona interessada podrà entendre estimada la seua sol·licitud.  
4. Contra la resolució de la inscripció, modificació o cancel·lació, es podrà interposar recurs d'alçada davant de la persona titular de la conselleria amb competències en matèria de cooperació al desenrotllament, en la forma i terminis previstos en la Llei de Règim Jurídic de les Administracions Públiques i del Procediment Administratiu Comú.  
Article 12. Efectes de la inscripció  
1. La inscripció en el registre no tindrà efecte constitutiu.  
2. De conformitat amb el que preveu l'apartat 2 de l'article 26 de la Llei 6/2007, de 9 de febrer, de la Generalitat, la inscripció en el Registre d'Agents de la Cooperació Internacional al Desenrotllament de la Comunitat Valenciana serà requisit imprescindible perquè els dits agents puguen rebre subvencions de la Generalitat en esta matèria.  
3. La inscripció i cancel·lació tindran efectes des de la data de la resolució que les acorde.  
4. La inscripció eximirà de presentar la documentació que ja conste en el registre en els procediments de sol·licitud de les subvencions previstes en l'article 23.2.d) de la Llei 6/2007, de 9 de febrer, de la Generalitat, segons s'establisca en la corresponent normativa reguladora.  
DISPOSICIÓ ADDICIONAL  
Única  
A fi d'assegurar la comunicació i homologació de les dades registrals, s'articularan els corresponents procediments de col·laboració entre la Generalitat i l'Agència Espanyola de Cooperació Internacional per al Desenrotllament.  
DISPOSICIÓ TRANSITÒRIA  
Única  
Amb l'objecte de no demorar l'accés a les subvencions públiques de la Generalitat, s'establix com transitori el període d'un any, des de l'entrada en vigor del present decret, quant al requisit d'inscripció assenyalat en l'article 12.2 d'este decret. Transcorregut eixe termini, únicament els agents que estiguen inscrits en el registre podran sol·licitar subvencions de la Generalitat en esta matèria.  
DISPOSICIONS FINALS  
Primera. Habilitació normativa  
Es faculta la persona titular de la conselleria competent en matèria de cooperació al desenrotllament per a dictar totes les disposicions que siguen necessàries en el desplegament i execució del present decret.  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
València, 6 de març de 2009  
El president de la Generalitat,  
FRANCISCO CAMPS ORTIZ  
El conseller d'Immigració i Ciutadania,  
RAFAEL BLASCO CASTANY


Còpia Permalink ELI